โยกหนี้'ป่วนกันทั้งแบงก์ชาติ
เช้าวันที่ 10 ม.ค.นี้แล้ว ร่างพระราชกำหนด (พ.ร.ก.) ปรับปรุงการบริหารหนี้เงินกู้ที่กระทรวงการคลัง
10 ม.ค. 2555

เช้าวันที่ 10 ม.ค.นี้แล้ว ร่างพระราชกำหนด (พ.ร.ก.) ปรับปรุงการบริหารหนี้เงินกู้ที่กระทรวงการคลัง
กู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ. ... ซึ่งเป็น 1 ใน 4 พ.ร.ก.กู้เงินของรัฐบาลปูยิ่งลักษณ์ ชินวัตรจะถูกนำเข้าสู่ที่ประชุมคณะรัฐมนตรี (ครม.) แต่เชื่อหรือไม่ บรรดาผู้บริหารธนาคารแห่งประเทศไทย (ธปท.) ยังไม่ได้เห็นร่างกฎหมายฉบับดังกล่าว
บ่ายแก่ๆ ของวันที่ 9 ม.ค.ที่ผ่านมา ไม่รู้ว่าใครต่อสายชวนใคร แต่ที่แน่ๆ ธีระชัย ภูวนาถนรานุบาล รมว.คลังบึ่งรถประจำตำแหน่งกลับบ้านเดิมที่บางขุนพรหม เพื่อหารือกับ ม.ร.ว.จัตุมงคล โสณกุล ประธานกรรมการ ธปท. และประสาร ไตรรัตน์วรกุล ผู้ว่าการ ธปท. คุยกันประสาคนแบงก์ชาตินานแสนนาน ไม่รู้เรื่องอะไร




ช่วงเย็น ประสาร ก็ลงมาว่า ขณะนี้ยังไม่เคยเห็นร่าง พ.ร.ก.ปรับปรุงการบริหารหนี้เงินกู้ฯ แต่ถ้าถามว่าหนักใจหรือไม่ รับได้หรือไม่ ที่รัฐบาลจะออกเป็น พ.ร.ก.ให้มีการแก้ไขใหม่ ต้องยอมรับว่ายังไม่เคยเห็นร่าง จึงยังพูดรายละเอียดไม่ได้มาก แต่ถ้าหลักเกณฑ์การทำเป็นไปตามที่เคยตกลงกันไว้กับกฤษฎีกา เมื่อวันศุกร์ที่ 6 ม.ค.ที่ผ่านมา ธปท.ก็พอที่จะปฏิบัติตามได้
“ส่วนเรื่องภาระดอกเบี้ยในแต่ละปี ซึ่งคิดเป็นจำนวนเงินหลายหมื่นล้านบาท ถามว่าห่วงหรือไม่ว่ากองทุนเพื่อการฟื้นฟูฯ อาจจะบริหารจัดการ หารายได้มาชำระหนี้ดอกเบี้ยได้ไม่ครบ และอาจจะเกิดช่องว่างระหว่างรายได้กับรายจ่ายนั้น ตอนนี้เราก็กำลังดูตัวเลขอยู่ว่าจะบริหารจัดการมีรายได้จากส่วนใดอย่างไร มีสัดส่วนเท่าไร คิดว่าน่าจะพอรับได้ แต่เราไม่มีรายละเอียด ยังไม่เห็นร่าง จึงพูดรายละเอียดไม่ได้” 
ผู้สื่อขาวถามว่า ธปท.ในฐานะผู้ปฏิบัติงาน แต่ไม่เคยเห็นรางกฎหมายดังกล่าวเลย จะลำบากใจในการทำงานหรือไม่ ประสาร กล่าวว่า การที่เราต้องปฏิบัติ แต่ไม่เห็นร่าง จากโดยปกติที่ควรได้เห็น แต่ไม่เห็น ก็ลำบากหน่อย
ขณะที่ ม.ร.ว.จัตุมงคล ยิ่งหนักกว่า เจ้าตัวบอกว่า “พูดจริงๆ ผมไม่เคยเห็นร่างกฎหมายนี้ และไม่เคยคุยกับใครไม่มีใครมาคุยกับผม ซึ่งเรื่องนี้ก็สร้างปัญหาให้ผมพอสมควร เพราะคนใน ธปท.เอง ที่เขาคาดหวังในตัวผม คิดว่าผมควรจะพูดอะไรหรือมีบทบาทอะไรในเรื่องนี้บ้าง ยังส่งอีเมลมาต่อว่าผมก็มี ว่าทำไมผมไม่พูดอะไรบ้าง ไม่มีบทบาทอะไรเลย เรื่องนี้ก็ลำบากอยู่ เพราะผมเองก็ยังไม่เห็นร่าง ไม่รู้รายละเอียด ขนาดคุณธีระชัย รมว.คลังเอง ผมก็ยังไม่แน่ใจว่าจะได้เห็นร่างกฎหมายหรือไม่ 
ม.ร.ว.จัตุมงคล กล่าวว่า ในเรื่องการโอนหนี้มาให้ ธปท.ดูแล ถามว่ารับได้หรือไม่ ผมคิดว่าในขณะนี้เศรษฐกิจไทยเราไม่ได้มีปัญหาอะไร เพราะระดับหนี้สาธารณะยังไม่สูงรัฐบาลยังสามารถก่อหนี้ได้อีกเป็นล้านล้านบาท และถ้าไปดูไส้ใน ที่รัฐบาลห่วงว่าภาระหนี้กองทุนเพื่อการฟื้นฟูฯ จะไปทำให้ระดับหนี้ในงบประมาณประจำปีเกินระดับ 15% ของงบประมาณนั้น ผมดูก็ไม่ได้มีปัญหาอะไร รัฐบาลยังสามารถบริหารได้
สมมติมีภาระดอกเบี้ยปีละ 45 หมื่นล้านบาท ก็อาจจะใช้วิธีโอนเงินนำส่งจากฐานเงินฝากปีละ 3 หมื่นล้านบาท จากสถาบันคุ้มครองเงินฝากไปที่กระทรวงการคลัง และอาจจะให้ ธปท.แก้ไขกฎหมาย เพื่อให้นำเงินดอกผลจากการบริหารหรือรายได้จากการบริหารจัดการทั้งหมดไปชำระเงินต้นและดอกเบี้ยช่วยกัน จะทยอยส่งให้หมดใน 2530 ปีก็ได้ ประเทศอื่นๆ ก็ทำกัน ไม่จำเป็นต้องแก้กฎหมายอย่างที่รัฐบาลทำ 
“ถ้าโอนภาระหนี้มาให้ ธปท.จัดการมันอาจจะมีปัญหาเรื่องเงินทุนติดลบ เพราะฐานะของ ธปท.ตอนนี้ติดลบอยู่แล้ว ควรต้องดูพวกบริษัทจัดอันดับเครดิต ดูกองทุนการเงินระหว่างประเทศด้วยว่าเขาจะมองเราอย่างไร เพราะมันอาจจะกระทบความน่าเชื่อถือประเทศได้ ประเทศไม่ได้มีปัญหา ไม่ได้เจ๊ง แต่ถ้าคุณทำให้เจ๊ง มันก็อาจจะเจ๊งได้ เรื่องแบบนี้รัฐบาลควรดูให้รอบคอบ” ม.ร.ว.จัตุมงคล กล่าว
กิตติรัตน์ ณ ระนอง รองนายกรัฐมนตรีและ รมว.พาณิชย์ ยืนยันว่า ร่าง พ.ร.ก.ปรับปรุงการบริหารหนี้เงินกู้ฯ ที่จะเสนอ ครม.พิจารณาในวันนี้จะไม่สร้างภาระให้ประชาชนผู้ฝากเงินหรือทำธุรกรรมกับธนาคารพาณิชย์
เนื่องจากสถาบันคุ้มครองเงินฝากจะไม่เรียกเก็บค่าธรรมเนียมเพิ่ม จาก 0.4% แม้ว่ากฎหมายให้อำนาจเก็บไม่เกิน 1% ก็ตาม เพราะฐานะกองทุนคุ้มครองเงินฝากขณะนี้มีเงินอยู่ 7-8 หมื่นล้านบาท ซึ่งเพียงพอต่อการคุ้มครองเงินฝากในเงื่อนไขของกองทุน